示潮州吳宅三甥
作者：鄭俠
朝代：宋

paragraphs: 大郎性純淑，至寶受磨琢。
二郎姿秀美，白璧光閃爍。
三郎神照藏，宛若雛在殻。
五彩翔鳳翰，參差見斑駮。
三人吾令甥，亦嘗從吾學。
昊穹有顯通，報應無舛錯。
未有祖慶厚，而招子孫薄。
二親又善教，曾不閑飲啄。
甥雖多似舅，三子自超卓。
爲文要根理，覽古務詳愽。
不惟子三人，萬世同矩彠。
慎勿學舅癡，直指世奸惡。
心雖在規益，世誰受忠諤。
立身既不危，青雲在挐攫。